跋牧馬圖
作者：陸文圭
朝代：宋

paragraphs: 平原淺陂，水草甘美。
枯梢吹風，日落塵起。
物色祁連山前路，又似踰關渡隴水。
一人解鞍枕欲睡，一人褶袴手仰指。
一人持轡却回頭，萬馬攢蹄行復止。
飲者嚙者各自然，馳者忽在立者前。
駒而幼者隨壯者，浴者出沒晴波川。
風騣雪尾不受鞭，並驅逐者如爭先。
須臾兩騎獨殿後，戎笠持兵相格鬬。
老羝挾乳自成群，牧羝人遠傍無救。
何人丹青手摸寫，崿礴胸中有全馬。
陸子作詩配駉野，千古傳流好事者。